Formandens beretning for bestyrelsesåret 2021.

Februar 2022.

På grund af coronasituationen, har det været begrænset med antallet af messer, som klubben har været på i årets løb. Bestyrelsen er dog fortsat af den holdning, at vi skal være repræsenteret på messer og arrangementer fremover, når disse bliver afholdt. Det glæder vi os til at komme i gang med i 2022.

Klubben har i løbet af året afholdt forskellige arrangementer som har været præget af forsamlingsforbud, mundbind og en masse håndsprit.

For bestyrelsen har det betydet, at vi har holdt alle bestyrelsesmøder online. Vi var dog så heldige, at vi kunne holde et ERFA-møde med udvalgene og har aftalt, at det er et tilbagevendende arrangement.

Sanne overtog hjemmesiden og fik den nye hjemmeside op og køre, det betyder at vi har fået en ny, rigtig flot hjemmeside.

Tollerbladet startede med at være i hænderne på Gigi som lavede et godt blad, men som pga. arbejde måtte stoppe som redaktør. Bladet blev overtaget af Anina som ind til videre har lavet to blade, og vi glæder os til at se, hvor Anina bringer bladet hen.

2021 har budt på mange nye hvalpe, 161 for at være præcis. Ud over gamle opdrættere er det rart at se, at der også er kommet nye opdrættere på listen. Efterspørgslen på hvalpe er stor, og vores hvalpeanviseren vil rigtig gerne have jeres indmeldinger om fremtidige kuld, så hun har noget at hjælpe alle de håbefulde hvalpekøbere med.